ประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษและการยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะ สำหรับคนต่างด้าวสัญชาติเมียนมา ลาว และกัมพูชา ตามมติคณะรัฐมนตรี เมื่อวันที่ 25 ตุลาคม พ.ศ. 2559

ประกาศกระทรวงมหาดไทย

ประกาศกระทรวงมหาดไทย
เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
และการยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะ
สำหรับคนต่างด้าว
สัญชาติเมียนมา ลาว
และกัมพูชา ตามมติคณะรัฐมนตรี เมื่อวันที่ ๒๕ ตุลาคม พ.ศ. ๒๕๕๙[๑]

อาศัยอำนาจตามความในมาตรา
๕ แห่งพระราชบัญญัติคนเข้าเมือง พ.ศ. ๒๕๒๒
ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ ๘๗/๒๕๕๗ ลงวันที่ ๑๐
กรกฎาคม พุทธศักราช ๒๕๕๗ เรื่อง
การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจ
และมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒
นายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรี เมื่อวันที่
๒๕ ตุลาคม พ.ศ. ๒๕๕๙ ออกประกาศไว้ ดังต่อไปนี้

ข้อ
๑  คนต่างด้าวที่จะได้รับอนุญาตให้เข้ามาอยู่ในราชอาณาจักรเป็นกรณีพิเศษตามประกาศนี้
หมายถึง คนต่างด้าวสัญชาติเมียนมา ลาว และกัมพูชา
รวมถึงผู้ติดตามซึ่งเป็นบุตรของคนต่างด้าวดังกล่าวที่อายุไม่เกินสิบแปดปี
ที่ผ่านการตรวจสัญชาติ และได้รับหนังสือเดินทาง เอกสารใช้แทนหนังสือเดินทาง หรือหนังสือรับรองสถานะบุคคล
ในกรณี
(๑)
คนต่างด้าวที่ระยะเวลาการอนุญาตให้อยู่ในราชอาณาจักรสิ้นสุดลงตั้งแต่วันที่ ๒๖
ตุลาคม พ.ศ. ๒๕๕๙ ถึงวันที่ ๒๒ กุมภาพันธ์ พ.ศ. ๒๕๖๐
และมีอายุไม่เกินห้าสิบห้าปีบริบูรณ์นับถึงวันที่ ๒๒ กุมภาพันธ์ พ.ศ. ๒๕๖๐ หรือ
(๒)
คนต่างด้าวที่ระยะเวลาการอนุญาตให้อยู่ในราชอาณาจักรสิ้นสุดลงตั้งแต่วันที่ ๒๓ กุมภาพันธ์
พ.ศ. ๒๕๖๐ ถึงวันที่ ๓๑ มีนาคม พ.ศ. ๒๕๖๑ และมีอายุไม่เกินห้าสิบห้าปีบริบูรณ์ นับถึงวันที่
๓๑ มีนาคม พ.ศ. ๒๕๖๑
คนต่างด้าวตามวรรคหนึ่ง
ให้หมายความรวมถึงบุตรของคนต่างด้าวที่เกิดในราชอาณาจักรระหว่างบิดา
หรือมารดาได้รับอนุญาตให้อยู่ในราชอาณาจักร

ข้อ
๒  คนต่างด้าวตามข้อ ๑
ที่ประสงค์จะได้รับอนุญาตอยู่ในราชอาณาจักรเป็นกรณีพิเศษตามประกาศนี้
ให้นายจ้างนำคนต่างด้าวไปขอหนังสือรับรองการทำงานหรือเคยทำงานกับนายจ้างจากกรมการจัดหางานหรือหน่วยงานในสังกัดตามแบบที่กรมการจัดหางาน
กระทรวงแรงงานกำหนด เพื่อใช้เป็นหลักฐานประกอบในการดำเนินการขอรับการตรวจลงตราและประทับตราอนุญาตให้อยู่ในราชอาณาจักรต่อเจ้าพนักงานตรวจคนเข้าเมือง
และนำหลักฐานการอนุญาตให้อยู่ในราชอาณาจักรมาประกอบการขอรับใบอนุญาตทำงานตามที่กระทรวงแรงงานกำหนดภายในสิบห้าวัน
ในกรณีบุตรที่มีอายุตั้งแต่สิบห้าปี
แต่ไม่เกินสิบแปดปี ประสงค์จะทำงานกับนายจ้าง
ให้สามารถทำงานได้ภายใต้บทบัญญัติของกฎหมาย
บุตรของคนต่างด้าวที่ได้รับอนุญาตตามวรรคหนึ่งต่อมามีอายุเกินสิบแปดปี
หากประสงค์จะอยู่ในราชอาณาจักรต่อไป จะต้องทำงานกับนายจ้าง
โดยให้ดำเนินการขอรับใบอนุญาตทำงาน พร้อมทั้งยกเลิกรอยตราประทับ รหัส O (L-A) และให้ประทับตราอนุญาตประเภทคนอยู่ชั่วคราว รหัส L-A ภายในสามสิบวันก่อนมีอายุครบสิบแปดปีบริบูรณ์

ข้อ
๓  มิให้นำมาตรา ๑๒ (๓) และมาตรา ๕๔
แห่งพระราชบัญญัติคนเข้าเมือง พ.ศ. ๒๕๒๒ มาใช้บังคับแก่คนต่างด้าวที่ได้รับอนุญาตให้อยู่ในราชอาณาจักรตามข้อ
๒

ข้อ
๔  ให้พนักงานเจ้าหน้าที่ตามกฎหมายว่าด้วยคนเข้าเมืองตรวจลงตราประเภทคนอยู่ชั่วคราว
และประทับตราอนุญาตให้คนต่างด้าวตามข้อ ๓ อยู่ในราชอาณาจักร
ตามระยะเวลาของหนังสือเดินทาง เอกสารใช้แทนหนังสือเดินทาง
หรือหนังสือรับรองสถานะบุคคล ที่มีอายุเหลืออยู่ แต่ต้องไม่เกินวันที่ ๓๑ มีนาคม
พ.ศ. ๒๕๖๑ เมื่อคนต่างด้าวดังกล่าวอยู่ในราชอาณาจักรครบกำหนดระยะเวลาที่อนุญาตแล้ว
หากประสงค์จะอยู่ในราชอาณาจักรต่อไปอีกเพื่อการทำงาน
ให้ขออนุญาตอยู่ในราชอาณาจักรได้อีกไม่เกินวันที่ ๓๑ มีนาคม พ.ศ. ๒๕๖๓ เว้นแต่มีอายุครบห้าสิบห้าปีบริบูรณ์นับถึงวันที่
๓๑ มีนาคม พ.ศ. ๒๕๖๑
ในกรณีหนังสือเดินทาง เอกสารใช้แทนหนังสือเดินทาง
หรือหนังสือรับรองสถานะบุคคล หมดอายุให้ย้ายรอยตราประทับ
ไปยังเอกสารเล่มใหม่เพื่อตรวจลงตราประเภทคนอยู่ชั่วคราว และประทับตราอนุญาตให้อยู่ในราชอาณาจักร
โดยมีระยะเวลาตามวรรคหนึ่ง

ข้อ
๕  การได้รับอนุญาตให้อยู่ในราชอาณาจักรของคนต่างด้าวจะสิ้นสุดลงก่อนระยะเวลาที่ได้รับอนุญาตตามข้อ
๔ ในกรณี
(๑)
ได้รับการตรวจลงตราแล้วไม่ขออนุญาตทำงานภายในสิบห้าวัน
(๒)
ไม่ได้ทำงานอยู่กับนายจ้างเดิม เว้นแต่จะได้รับอนุญาตจากนายทะเบียนตามกฎหมายว่าด้วยการทำงานของคนต่างด้าวให้ทำงานกับนายจ้างใหม่
ในลักษณะงานตามมาตรา ๑๒ (๓) แห่งพระราชบัญญัติคนเข้าเมือง พ.ศ. ๒๕๒๒
ตามเงื่อนไขที่อธิบดีกรมการจัดหางานกำหนดตามกฎหมายว่าด้วยการทำงานของคนต่างด้าวภายในสิบห้าวันนับแต่วันที่ไม่ได้ทำงานอยู่กับนายจ้างเดิม
(๓)
เมื่อเดินทางออกไปนอกราชอาณาจักร เว้นแต่มีหนังสือรับรองการจ้างงานต่อไปจากนายจ้าง
และได้รับอนุญาตจากพนักงานเจ้าหน้าที่ก่อนเดินทางออกนอกราชอาณาจักร
และเดินทางกลับเข้ามาในราชอาณาจักรอีกภายในระยะเวลาที่ได้รับอนุญาตให้อยู่ในราชอาณาจักร

ข้อ ๖  เมื่อสิ้นสุดการอนุญาตหรือการอนุญาตเป็นอันสิ้นผลตามประกาศนี้
ให้คนต่างด้าวดังกล่าวอยู่ในราชอาณาจักรได้อีกสิบห้าวัน
เพื่อเตรียมการเดินทางออกนอกราชอาณาจักร

ทั้งนี้
ตั้งแต่บัดนี้เป็นต้นไป

ประกาศ ณ วันที่ ๓๐
ธันวาคม พ.ศ. ๒๕๕๙
พลเอก ประยุทธ์  จันทร์โอชา
นายกรัฐมนตรี

พลเอก อนุพงษ์  เผ่าจินดา
รัฐมนตรีว่าการกระทรวงมหาดไทย

ปริยานุช/จัดทำ
๖ กุมภาพันธ์
๒๕๖๐

ปุณิกา/ตรวจ
๖ กุมภาพันธ์
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๓๔ ง/หน้า ๗/๑ กุมภาพันธ์ ๒๕๖๐